CELEX: 32022D0012
Language: ro
Date: 2021-12-02 00:00:00
Title: Decizia (UE) 2022/12 a Consiliului din 2 decembrie 2021 privind poziția care urmează să fie adoptată în numele Uniunii Europene, la cea de a 22-a reuniune a părților contractante la Convenția privind protejarea mediului marin și a zonei de coastă a Mării Mediterane (Convenția de la Barcelona) și la protocoalele la aceasta, în ceea ce privește adoptarea unei decizii de prezentare a unei propuneri de desemnare a Mării Mediterane, în ansamblul său, ca zonă de control al emisiilor de SOx (Med SOx ECA) în conformitate cu anexa VI la Convenția internațională pentru prevenirea poluării de către nave (Convenția MARPOL)

7.1.2022   
               
               
                  RO
               
               
                  Jurnalul Oficial al Uniunii Europene
               
               
                  L 4/10
               
            
         DECIZIA (UE) 2022/12 A CONSILIULUI
         din 2 decembrie 2021
         privind poziția care urmează să fie adoptată în numele Uniunii Europene, la cea de a 22-a reuniune a părților contractante la Convenția privind protejarea mediului marin și a zonei de coastă a Mării Mediterane (Convenția de la Barcelona) și la protocoalele la aceasta, în ceea ce privește adoptarea unei decizii de prezentare a unei propuneri de desemnare a Mării Mediterane, în ansamblul său, ca zonă de control al emisiilor de SOx (Med SOx ECA) în conformitate cu anexa VI la Convenția internațională pentru prevenirea poluării de către nave (Convenția MARPOL)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția modificată privind protejarea mediului marin și a zonei de coastă a Mării Mediterane (denumită în continuare „Convenția de la Barcelona”) a fost încheiată de Uniune prin Decizia 1999/802/CE a Consiliului (1) și a intrat în vigoare la 9 iulie 2004.
                  
               
                     (2)
                  
                  
                     În temeiul articolului 18 alineatul (2) punctul (vi) din Convenția de la Barcelona, reuniunea părților contractante la Convenția de la Barcelona și la protocoalele la aceasta urmează să ia în considerare și să întreprindă orice acțiune care ar putea fi necesară pentru realizarea obiectivelor Convenției de la Barcelona și ale protocoalelor. În temeiul articolului 43 din Regulamentul de procedură al reuniunilor părților contractante, cu excepția cazului în care se prevede altfel în Convenția de la Barcelona, în protocoale sau în mandatul financiar, deciziile de fond se iau cu o majoritate de două treimi din numărul părților contractante prezente și care votează.
                  
               
                     (3)
                  
                  
                     Se preconizează că, în cadrul celei de a 22-a reuniuni din 7-10 decembrie 2021, părțile contractante la Convenția de la Barcelona și la protocoalele la aceasta urmează să adopte o decizie (denumită în continuare „decizia părților contractante”) privind prezentarea, în 2022, în cadrul celei de a 78-a sesiuni a Comitetului pentru protecția mediului marin („MEPC 78”) al Organizației Maritime Internaționale, a unei propuneri de desemnare a Mării Mediterane, în ansamblul său, ca zonă de control al emisiilor de SOx și care să specifice data intrării în vigoare.
                  
               
                     (4)
                  
                  
                     Decizia părților contractante privește protecția mediului, domeniu în care competența este partajată între Uniune și statele sale membre, în temeiul articolului 4 alineatul (2) litera (e) din tratat. Decizia părților contractante nu se încadrează într-un domeniu care este în mare parte reglementat de normele Uniunii referitoare la o astfel de protecție. Uniunea nu intenționează să facă uz de posibilitatea de a-și exercita competența externă în ceea ce privește domeniile reglementate de decizia părților contractante în legătură cu care competența sa nu a fost încă exercitată pe plan intern.
                  
               
                     (5)
                  
                  
                     Este oportun să se stabilească poziția care urmează să fie adoptată în numele Uniunii în cadrul reuniunii părților contractante la Convenția de la Barcelona și la protocoalele la aceasta, întrucât decizia părților contractante privește prezentarea în cadrul MEPC 78, în numele unei organizații la care Uniunea este parte, a unei propuneri de desemnare a Mării Mediterane, în ansamblul său, ca zonă de control al emisiilor de SOx (Med SOx ECA) și, prin urmare, constituie un act cu efecte juridice.
                  
               
                     (6)
                  
                  
                     Deoarece decizia părților contractante are scopul de a conduce la actualizarea cerințelor privind protecția Mării Mediterane, în conformitate cu ambiția Uniunii de a reduce poluarea mediului marin și de a proteja sănătatea umană, Uniunea ar trebui să sprijine adoptarea deciziei părților contractante,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii la cea de a 22-a reuniune a părților contractante la Convenția de la Barcelona și la protocoalele la aceasta este în favoarea sprijinirii adoptării unei decizii de a prezenta, cu ocazia celei de a 78-a sesiuni a Comitetului pentru protecția mediului marin al Organizației Maritime Internaționale, o propunere de desemnare a Mării Mediterane, în ansamblul său, ca zonă de control al emisiilor de SOx (Med SOx ECA) și de a preciza data intrării în vigoare.
         
         
            Articolul 2
            În funcție de cum vor evolua lucrările celei de a 22-a reuniuni a părților contractante la Convenția de la Barcelona și la protocoalele la aceasta, reprezentanții Uniunii, în consultare cu statele membre, pot, în cadrul reuniunilor de coordonare la fața locului, să convină asupra unei ajustări a poziției menționate la articolul 1, fără a fi necesară o nouă decizie a Consiliului.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 2 decembrie 2021.
            
               
                  Pentru Consiliu
               
               
                  Președintele
               
               J. VRTOVEC
            
         
         
            (1)  Decizia 1999/802/CE a Consiliului din 22 octombrie 1999 privind acceptarea modificărilor la Convenția privind protecția Mării Mediterane împotriva poluării și a Protocolului privind prevenirea poluării prin operațiunile de descărcare efectuate de nave și aeronave (Convenția de la Barcelona) (JO L 322, 14.12.1999, p. 32).